粵語史

粵語嘅發展史同嶺南史息息相關，歷史可以追到公元前秦國南攻百越嗰陣。據流傳史載，古粵語係楚人同埋百越人所講嘅話，由秦始皇侵略嶺南開始，中原嘅雅言就多次隨著諸夏族群嘅南遷，同百越嘅語言相互咁影響，到咗五胡亂華後，本土嘅語言發展慢慢穩定咗，到隋唐之後本土嘅語言體系已經幾完備。

上古到先秦時期
睇埋：古楚語、百越语同上古漢語
嶺南，即係五嶺之南；五嶺就係越城嶺、都龐嶺、萌渚嶺、騎田嶺、大庾嶺嘅合稱，隔開中原同嶺南嘅一埲牆。呢一帶，上古無乜文字記載，只知道呢到係百越之地。百越其實係呢度人嘅自稱，越就係水咁解，而百就係眾多咁解。有人解做水上人或者水邊住嘅人。後尾要同江東越國分開，就寫做粵。有人推斷係，佢哋係南島語系各族有關。當時百越各族，講嘅係原始侗台語。
上古陣嶺南有唔少嘅部族，畀中原啲部落叫做南蠻。而秦始皇南侵前，嶺南同其他南方地區都係楚嘅屬地，當地講啲話就有古楚語同土百越語嘅混雜特徵，學界研究過發現咗粵語同閩語、客家話入邊均保留咗大量「有音無字」嘅詞彙，係屬於壯侗語系語言度保留落來嘅詞彙嘅底層。兩廣百越嘅語言仲畀中原人譏諷做 「鴂舌」，貶低做蠻夷難明嘅話[要更加好嘅來源]。

嶺南易主到南越國
秦國公元前218年開始攻打嶺南百粵之地。公元前214年，開通咗秦鑿渠（唐之後叫靈渠），打通楚地（而家嘅湖南）同粵西（而家嘅廣西）之間嘅水路，噉樣就可以較容易進入粵東（而家嘅廣東）。之後秦國搞掂咗成個嶺南，設郡置縣。歷史記載，秦國軍隊出兵之時話有50萬眾，但歷史學家估計得幾萬多啲。不過，可以肯定，搞掂嶺南秦軍死傷亦都非常之慘重，最後尾留低響南越定居嘅人同當地嘅越族人相比，絕對係少數。[未記出處或冇根據]呢段時期，當時中原共同語雅言都只係少數人講嘅話。公元前206年，秦國亡，天下大亂，群雄逐鹿。公元前203年，前秦國嘅南海郡太守趙陀受托自南海郡尉任囂，擁兵自立，稱南越王，起兵統一嶺南其餘兩郡，創立咗一個獨立於中原之外嘅國家，國號南越，定都蕃禺（家下廣東廣州）。南越國陣君主推行咗和輯百越政策，任用越人，夏越通婚，越人自治，可以肯定語言依然係古越語，因爲趙陀自己都要着越人服飾先可以服衆，可以得知當時漢人太少，越人文化依然係尖主導地位。[未記出處或冇根據]

漢朝
元鼎四年到五年秋（公元前112～前111年），漢國皇帝劉徹（即係漢武帝）趁南越國內部政變，政局唔穩定，就搵藉口出兵攻打南越國。兩國激戰年幾，南越國亡，漢國吞拼咗成個嶺南。自此之後，嶺南同中原交流多咗好多，考古上觀察到百越文化捱同化。廣州成為海上絲綢之路嘅出發點，政治同經濟誘因令到呢處會集咗較多漢國人，當時期中原共同語雅言響度有咗較大嘅影響力：當地嘅部族開始學習埋雅言，除咗同外族嘅交流，連族群部落間嘅講話都受到埋雅言嘅影響，古百越语同時間都影響著南下嘅古漢語[要更加好嘅來源]。劉徹重視嶺南嘅治理，響秦鑿渠嘅南面，經營蒼梧郡治廣信做統治中心。廣信響家下嘅廣西梧州同廣東封開一帶，潯江、西江、賀江（舊時叫封水）、桂江交匯之地，交通便利。因為有政治同經濟誘因，呢同出海，東面可以到廣東。
漢中期，好多人唔中意王莽。響王莽八到廿三年改國為新之間（建國元年（9年）到地皇四年），唔少人亦都來到中原，陳元，同之後士變世家都呢個時間來。佢哋響度響呢度開館教人讀書。大漢國去到後漢末期，中原一帶好亂。政體上，嶺南九郡之上加一級做州，叫交州。士燮（燮讀涉或薛）做咗交州太守，去除埋州刺史，佢差唔多獨立統治，自成一角。因為佢統治下好太平，所以好多中原人搬到去嶺南。經學家劉熙，就響交州開學，程秉、薛綜、許慈都係佢呢度嘅徒第。重有好多讀書人來到呢度，許靖、許邵兩兄弟、袁沛、鄧小孝、徐元賢、張子雲、劉巴、袁忠、桓邵住等等。佢哋響呢度開館授徒，無形中係同中原文化同埋雅言播種，加速埋雅言嘅普及。

三國兩晉南北朝
孫權公元210年任步騭（騭讀質）做交州剌史，帶兵入番禺，217年將交州治由廣信搬到番禺，嶺南進入三國時代[要更加好嘅來源]。士燮就歸響吳國旗下，就繼續管廣信佢個地方，直至佢死。226年燮死嗰年，吳國試過另立廣州，不過無幾耐就廢咗。當時吳國丹陽太守萬震有記廣州南蒼梧、鬱林、合浦、寧浦、高涼啲埞遍佈俚人。另外吳國名士虞翻畀孫權貶到交州，就響度著書立說，開校敎人，學生有成幾百人。交州多人用雅言，官府用雅言，以至當地百越各部族之間都用雅言。[未記出處或冇根據]呢個雅言，就係粵語嘅基礎。雅言因為有百越各部用，亦都滲入唔少百越詞彙。264年，吳國再一次將交州一分為二，番禺係廣州治所。
唔理係廣州定交州中心地方，都係家下粵語通行嘅地方，佢哋保留咗當時雅言嘅特色，又夾埋百越各話特色，成為之後嘅粵語。到之後，五胡亂華，嶺南以北嘅話有好大變化，咁就做成今日互不相通嘅情況。
至魏晉南北朝時期，南朝宋、南朝齊仲有記廣州好多埞方住有大量俚人。中原地區長期處於戰亂動蕩嘅狀態，一啲中原人為咗逃避戰亂，走佬到江浙一帶，縮喺丹陽（南徐州）、晉陵、廣陵（南兗州）等郡境內嘅僑州郡。可能有部分移民入咗粤北定居喺始興度，新移民嘅中原漢語就同秦漢陣成形嘅古粵語進一步疊加咗影響，令到古粵語同中原漢語收窄咗距離。南朝寒門逐漸滲透落士族，喺侯景之亂後，江南啲士族就死傷眾多，由陳霸先勢力取代佢哋成立南朝陳。歷經晉朝到隋唐，冼馮家族一路經營高涼、海南，雷州半島一帶嘅俚人南渡，落腳到海南島，成為咗海南臨高人嘅先祖。喺呢個成長時期，上古漢語首次凌駕古越語[未記出處或冇根據]，兩者融合成爲最古老嘅上古粵語（漢語族）[未記出處或冇根據]。有好多輕唇讀重唇嘅音，例語番禺個番就係一個例子[未記出處或冇根據]。喺大陸南北分治咗長達270幾年入邊，中原雅言因新族主宰嘅衝擊而畀消滅咗[未記出處或冇根據]，逃到嶺南而紮根嘅中原難民，帶來咗源於古中原嘅末代雅言[未記出處或冇根據]，同本土嘅古楚語、古百越語共同融合咗，奠定咗後世粵語體系嘅語音基礎。

隋唐宋時期
到隋唐陣，粵語隨著嶺南地區漢族人口嘅增長、廣州附近地區原來居住嘅一部分少數民族已經被漢化、另一部分照舊喺當地安居樂業。尤其係唐末五代，基本上係粵語音韻定型時期，例如非敷奉母輕唇化，莊章合流等，呢次可以話係中原漢語對粵語嘅第二次大影響，粵語基本定型成爲中古漢語。
呢一階段粵語再次進一步受隋唐時期中原漢語疊加影響，唔少中原嘅文人學士畀朝廷貶咗落廣東，加深傳播咗漢語嘅讀書音，喺呢個中古演化入邊，粵語嘅發音、詞彙同文法結構都演變得非常之完備，仲傳承埋更多嘅古中原雅言嘅元素。唐宋陣嘅廣東（省城）因海上絲綢之路嘅得益而好昌旺，湧入咗好多嘅外商，單係常年聚居廣州城嘅外商就有十幾萬人，官府係指定咗啲商人居留到內城嘅蕃坊，包括有南亞裔人士、波斯人、阿拉伯人等，啲商人亦將佢哋嘅語言引入到粵語度，好似係冚唪唥、邋遢、巴閉呢啲，就係呢啲族裔嘅語言度引過來嘅。

明清時期
呢個時候粵語基本已經有自己嘅發展軌跡，中原漢語對粵語影響有限，所反應嘅影響主要係讀書音上面（文白異讀）。

清朝中後期
而至清朝中後期，由於清朝閉關自守，淨係留低廣州同其他國家貿易。所以相當一部分外國人嚟到中國後掌握嘅語言，係粵語而唔係北方話；除此之外，唔少京官為咗同外國人經商，亦常常學講粵語。咁樣直接令到粵語喺晚清時期非常之流行。晚清開始，廣州話兩套噝音開始合並，本來精組[ts]同知照組[tɕ]對立，後來合併一律讀精組[ts]。另外甘韻[om]都消失，同金韻[ɐm]合流。

近現代
曾經有傳聞話，辛亥革命後，中華民國成立。當時喺國會內訂立國語嗰陣，要求粵語成為中國國語嘅呼聲相當之高。當時廣東籍議員掌握咗過半數議席，粵語成為國語理應唔成問題；惟獨孫中山考慮到中國嘅統一問題，逐一向議員遊說將漢語北方話定做國語。最後，粵語以一票之差（亦都有人話係三票）敗北，漢語北方話成為咗中華民國國語；不過呢個只係個傳聞，事實上蘇浙籍議員有廿五席，廣東籍議員只佔四席。
辛亥革命後到民國初時，廣州仲係有著極高嘅政治影響力，居住喺廣東嘅軍政高層都有唔少，粵語實際嘅使用就變得仲係好普遍，似國民黨「二大」嘅會議語言就係用粵語，大會仲為咗照顧埋粤人利益，將當次同跟著啲會議嘅重要報告同決議，都翻譯成粵語。
當其時嘅瞿秋白等左翼知識分子，抨擊過五四白話文係成為咗一種「新文言」，認為漢字係唔代表到普羅聲音嘅死文字，兼係反對以北京語音做標準音嘅「資產階級國語運動」。1930年瞿秋白仲去咗蘇聯，同蘇聯嘅漢學家制訂咗「拉丁化新文字」方案，「這種拼音文字拼寫的不是文言，也不只以北京一地方言為標準的『國語』，而是各大方言區的大眾口語」。之後大陸啲地方知識分子，都落力同自己地方啲語言搞拉丁化，制訂咗上海話、蘇州話、廣州話等新文字方案。戰後留喺香港嘅左翼文藝人響應過中共文藝「大眾化」之路，而發起咗方言文學運動，催生咗唔少嘅粵語書寫作品，好似黃谷柳嘅小說《蝦球傳》等。
而喺革命時期，粵語喺廣東度升格成一種革命嘅語言，粤境入邊啲唔係講粵語嘅民眾，將學習粵語睇做一種時尚同革命嘅做法。甚至乎一啲場合度，係唯有講粵語嘅人先會當做係真正嘅革命者，好似喺省港大罷工陣湖南籍嘅李森（啟漢）畀揀選做罷委會幹事局局長，唔少工會就以「外江佬唔識廣州話」為由提出咗抗議。國民革命直到去中日戰爭時期，喺廣州市一級到省級啲黨政部門，好長時間都係用粵語做公務語言嘅。
1949年後，粵語作為一種地方語言而受到削弱，喺中國大陸「推廣普通話」嘅運動中，粵語嘅地位大不如前。粵語不斷向緊北方話靠攏，甚至有普通話取代粵語嘅情況出現，好多年輕一代根本唔識得一啲專業名詞嘅粵語讀法。由於中央嘅政策規定，中小學甚至幼稚園都要用普通話教學，學校又唔主動開設獨立嘅粵語科目，年輕一代長期喺普通話嘅環境下成長，思考嗰時嘅思維都唔用母語反而用普通話，變成有啲細路可以講到一口流利嘅普通話，反而廣州話就唔係好識，對於廣州話未來嘅發展有好大影響。相反，響香港，澳門以及其他海外華人聚居地，因為無政治干預，以及粵曲、粵語流行曲、電影及電視劇等文化嘅流行於中國大陸之外，粵語有相當嘅發展。
廣東地區自從2010年爆發撐粵運動後，逐漸俾人知到咩叫粵語，重喺2015年9月喺廣州嘅五羊小學率先推出粵語教材。甚至喺2017年推出咗廣州第一本小學粵語教材——《粵讀羊城》嘅書行入課堂。